
1. Εξωτερικό Εμπόριο
Εξαγωγές δημητριακών
Οι πολωνικές εξαγωγές σίτου άγγιξαν τους 3,2 εκ. τόνους το 2014, από 1,7 εκ. τόνους το 2013. Οι πολωνικές εξαγωγές κατευθύνθηκαν κυρίως στη Σαουδική Αραβία (27,6%), τη Γερμανία (26,5%), το Μαρόκο (12,75%), την Αλγερία (7,6%), την Ισπανία (5,7%), την Αίγυπτο (2,7%), τη Ν. Αφρική (2,9%), τη Ζιμπάμπουε, την Κένυα και το Ην. Βασίλειο. Οι εξαγωγές άλλων δημητριακών σημείωσαν λιγότερο εντυπωσιακές επιδόσεις. Έτσι, οι εξαγωγές σίκαλης ανήλθαν στους 826.000 τόνους (από 904.000 τόνους το 2013), οι εξαγωγές αραβόσιτου στους 788.900 τόνους (από 922.800 τόνους το 2013) και οι εξαγωγές κριθαριού στους 151.000 τόνους (από 293.000 τόνους το 2013).
10η συνεχής πολωνική συμμετοχή στην Διεθνή Έκθεση Βιολογικών Προϊόντων ‘’BioFach International Trade Fair for Organic Food 2015’’, Νυρεμβέργη 11-12 Φεβρουαρίου τ.έ.
Σύμφωνα με δελτίο τύπου του Πολωνικού Υπουργείου Γεωργίας εξαιρετικά ήταν τα αποτελέσματα της πολωνικής συμμετοχής στη Διεθνή Έκθεση ‘’BioFach’’, πιστοποιώντας τη δυναμική του τομέα.
Την Έκθεση επισκέφθηκε η Π/Υφυπουργός Γεωργίας κα Zofia Szalczyk, ενώ σημειώνεται ότι  η Πολωνία συμμετείχε για 10η συνεχή φορά στην Έκθεση, με εθνικό Περίπτερο έκτασης 195 τ.μ., εκ των οποίων 45 τ.μ. ήταν για το Υπουργείο Γεωργίας και 150 τ.μ. για τους έξι παρακάτω πολωνούς εκθέτες :

1. “Polska Ekologia” Association,

2. “Biopolska” Organic Farmers Union,

3. Kujawsko-Pomorskie Association of Organic Producers “Ekołan”,

4. St Francis of Assisi Organic Farmers Trade Union,

5. -“Ekoland” Association of Organic Food Producers,

6. Farma Świętokrzyska Sp. z o.o.

2. Εσωτερική Αγορά
Ευρωπαϊκό πρόγραμμα κατανάλωσης φρούτων/λαχανικών (The School Fruit Scheme) στα πολωνικά σχολεία
Σύμφωνα με ανακοίνωση του Υπουργείου Γεωργίας, για την περίοδο 2015-2016, η Ευρωπαϊκή Επιτροπή θα καταβάλει 18 εκ. Ευρώ (έναντι 20,5 εκ. Ευρώ της περιόδου 2014-2015), για την υποστήριξη της υγιεινής διατροφής μέσω της κατανάλωσης φρούτων και λαχανικών στα πολωνικά σχολεία. Παράλληλα η συνολική χρηματοδότηση στις 25 ευρωπαϊκές χώρες οι οποίες και συμμετέχουν στο πρόγραμμα ‘’The School Fruit Scheme’’(μεταξύ των οποίων και η Ελλάδα), το οποίο και ξεκίνησε το 2009 και αφορά σήμερα περίπου 12 εκ.μαθητές, θα ανέλθει στα 150 εκ.Ευρώ για την περίοδο 2015-2016 (έναντι επίσης 150 εκ.Ευρώ για την περίοδο 2014-2015 και 90 εκ.Ευρώ για την περίοδο 2013-2014). Η Πολωνία με την χρηματοδότηση των 18 εκ.Ευρώ, κατατάσσεται στην τρίτη θέση μετά από την Γερμανία -30 εκ.Ευρώ (έναντι 22,8 εκ.Ευρώ του 2014-2015) - και την Ιταλία -26,9 εκ.Ευρώ (έναντι 29,2 εκ.Ευρώ του 2014-2015), ενώ της Πολωνίας έπονται η Γαλλία με 15 εκ.Ευρώ και η Ισπανία με 11,5 εκ.Ευρώ. 
Αύξηση στις τιμές τροφίμων
Σύμφωνα με το Institute of Agricultural and Food Economics (IERiGZ), οι τιμές των τροφίμων είναι πιθανό να κινηθούν ανοδικά τους επόμενους μήνες. Τον Ιανουάριο τ.έ. καταγράφηκε η πρώτη αξιοσημείωτη (+0,7%) αύξηση των τιμών των τροφίμων και μη οινοπνευματωδών ποτών μετά από μήνες. Παράγοντες όπως η βελτίωση της κατάστασης στην αγορά εργασίας και η αύξηση της αγοραστικής δύναμης είναι πιθανό να συμβάλουν στην περαιτέρω αύξηση των τιμών. Ωστόσο, ανασταλτικό παράγοντα ενδέχεται να αποτελέσει η στροφή των καταναλωτών (που θα ενισχυθούν εισοδηματικά) σε προϊόντα που δεν ανήκουν στην κατηγορία των τροφίμων, όσον αφορά την αξιοποίηση του πρόσθετου εισοδήματός τους.
Παραγωγή ζάχαρης
Σύμφωνα με το Institute of Agricultural and Food Economics (IERiGZ), η πολωνική παραγωγή ζάχαρης, στο πλαίσιο της συγκομιδής της περιόδου 2014-2015, ανήλθε στους 2,05 εκ. τόνους (+16%), που σημαίνει ότι υπήρξε υπέρβαση της προβλεπόμενης ποσόστωσης (1,41 εκ. τόνοι) κατά 641.000 τόνους. Η πλεονάζουσα παραγωγή θα πρέπει να πωληθεί σε αγοραστές εκτός ΕΕ ή για χρήση άλλη από την παραγωγή τροφίμων (ή την κατανάλωση ως τρόφιμο). Το 2014 εξήχθησαν 460.600 τόνοι ζάχαρης (-9%), αξίας 216 εκ. Ευρώ, κυρίως στις χώρες της ΕΕ (68%), το Ισραήλ, το Καζακστάν, τη Ρωσία και την Αλγερία. Την ίδια χρονιά εισήχθησαν 203.900 τόνοι (+4%). Οι μειούμενες τιμές έχουν συμβάλει στην αύξηση της εγχώριας κατά κεφαλήν κατανάλωσης ζάχαρης (1,21 κιλά το 2014). 
Παραγωγή ιχθυηρών
Σύμφωνα με το Institute of Agricultural and Food Economics (IERiGZ), το 2014 παρήχθησαν 374.600 τόνοι ιχθυηρών (-3,6%). Σημαντική μείωση καταγράφηκε στην παραγωγή κατεψυγμένων ψαριών και καπνιστού σολομού, ενώ οι μεγαλύτερες αυξήσεις σημειώθηκαν στα διατηρημένα ψάρια (συμπεριλ. κονσερβοποιημένων), στα οποία αντιστοιχεί μερίδιο αγοράς της τάξης του 42%. Ο μεν όγκος των εξαγωγών ιχθυηρών άγγιξε τους 366.300 τόνους (-10%), η δε αξία τους τα 6,26 δισ. Ζλότυ (-3,9%).  Εισήχθησαν 519.700 τόνοι ιχθυηρών (+2,9%), κυρίως σολομός (28,6%) και ρέγγα (17,7%). Σε ποσοστό μεγαλύτερο του 31% οι πολωνικές εισαγωγές προήλθαν από τη Νορβηγία
Κατανάλωση ζυμαρικών
Σύμφωνα με στοιχεία της GFK Polonia, ο μέσος Πολωνός αγόρασε πέρυσι 12 κιλά ζυμαρικών, δαπανώντας συνολικά 65 Ζλότυ. Αύξηση παρατηρείται στις πωλήσεις «υγιεινών» και χρωματισμένων (τομάτα, σπανάκι, μελάνι σουπιάς) ζυμαρικών. Η εγχώρια αγορά μεγεθύνθηκε το 2014 κατά 2%, καθώς αγοράστηκαν 154.000 τόνοι ζυμαρικών από τα πολωνικά νοικοκυριά. Στα ζυμαρικά σίτου αντιστοιχεί μερίδιο αγοράς 93%, ενώ έπονται τα προϊόντα ολικής άλεσης με μερίδιο αγοράς 5%.
Λιανικές πωλήσεις

Σύμφωνα με την πολωνική Κεντρική Στατιστική Υπηρεσία GUS, ο ρυθμός αύξησης των λιανικών πωλήσεων περιορίστηκε στο 2,4% τον Φεβρουάριο τ.έ., έναντι 3,6% τον Ιανουάριο τ.έ..
3. Επιχειρηματικές Ειδήσεις
Εργοστάσιο Ζωοτροφών Nestle-Purina
H εταιρεία Purina του ομίλου Nestle εγκαινίασε (16/3) νέο εργοστάσιο παραγωγής γατοτροφών και σκυλοτροφών στη Nowa Wies Wroclawska της ΝΔ Πολωνίας. Η συγκεκριμένη επένδυση ήταν της τάξης των 300 εκ. Ζλότυ (72 εκ. Ευρώ), ενώ η διοίκηση της εταιρείας σχεδιάζει πρόσθετες επενδύσεις αξίας 153 εκ. Ζλότυ στο προσεχές μέλλον. Το εργοστάσιο θα απασχολεί αρχικά 250 άτομα, με προοπτική πρόσληψης 150 εργαζομένων ακόμη. Η Nestle θεωρεί ότι η πολωνική αγορά είναι πολλά υποσχόμενη, καθώς ο πληθυσμός των κατοικιδίων αγγίζει τα 13 εκατομμύρια. Η παραγωγή θα διοχετεύεται στην εγχώρια αγορά, τη Γερμανία και τις χώρες της ΚΑ Ευρώπης, ενώ το μεγαλύτερο μέρος των πρώτων υλών που θα χρησιμοποιούνται στην παραγωγή θα προέρχεται από Πολωνούς προμηθευτές.
Πρόταση εξαγοράς της αλυσίδας πώλησης οινοπνευματωδών ‘’Galeria Alkoholi’’ από την Carrefour
Εν αναμονή της έγκρισης από την Επιτροπή Ανταγωνισμού, είναι η πρόταση της Carrefour για εξαγορά της αλυσίδας οινοπνευματωδών ποτών Galeria Alkoholi (τα 38 καταστήματά της βρίσκονται σε όλη την Πολωνία και κυρίως στο Łódz -17 καταστήματα- αλλά και σε άλλες  μικρότερες πόλεις όπως το Białystok, το Augustów και το Malbork).
Ιδιοκτήτης της αλυσίδας Galeria Alkoholi, είναι ο όμιλος Belvedere (εμπορικά σήματα βότκας Belvedere, Sobiecki, Starogardzka) η οποία ανήκει στον γαλλικό πολυεθνικό κολοσσό LVMH.

